projecte-aina/catalan_government_crawling huggingface dataset:
El Servei de Biblioteques del Departament de Cultura de la Generalitat de Catalunya i la Universitat Oberta de Catalunya (UOC) convoquen un any més, una nova edició del Concurs de Booktrailers per a joves.
Aquest concurs, adreçat a joves entre 12 i 18 anys, té per objectiu promoure la lectura i el llibre entre els adolescents a través de la creació audiovisual.
S'entén per bibliotràiler un vídeo curt que té com a objectiu presentar de manera breu i visual l'argument d'un llibre, sense mostrar-ne la trama completa ni el desenllaç, de manera que suggereixi i generi interès del lector per llegir aquell llibre.
Per presentar-se al concurs els joves hauran de crear grups d'entre 2 i 5 persones, triar un llibre de qualsevol gènere, perfilar un guió i fer-ne la producció i crear un vídeo a partir del text del llibre.
El bibliotràiler es podrà presentar en qualsevol idioma.
El termini de participació finalitza el 10 de gener de 2020.
El concurs comptarà amb un jurat format per una desena de professionals especialitzats en llengua i literatura, lectura i biblioteques, arts escèniques, cinema i vídeo que seran els responsables de valorar la creativitat, el guió i la qualitat artística i tècnica dels bibliotràilers presentats.
D'entre tots els projectes presentats es premiaran els 3 finalistes de cadascuna de les 5 categories existents: millor bibliotràiler; bibliotràiler més creatiu; millor guió i el millor tràiler de temàtica fantàstica gràcies a la col·laboració amb el Festival Internacional de Cinema Fantàstic de Sitges.
Com a novetat s'incorpora enguany una nova categoria: el bibliotràiler més votat per les biblioteques públiques participants en el concurs.
A finals del mes de febrer es realitzarà la gala de lliurament de premis.
Els finalistes participaran en un taller de guió audiovisual conduït per especialistes del sector i promogut per la UOC.
Els membres dels equips guanyadors de cadascuna de les categories s'enduran una càmera de vídeo esportiva 4k i un lot de llibres, a més a més d'un diploma acreditatiu.
Per reforçar el paper de les biblioteques com a centres culturals per a la creació i l'experimentació amb la tecnologia audiovisual, el Servei de Biblioteques, en col·laboració amb la Universitat Oberta de Catalunya, oferirà durant aquest trimestre dotze tallers formatius de bibliotràilers a les biblioteques del territori dirigits a joves que vulguin iniciar-se en aquesta pràctica i incentivar-los a presentar-se al concurs.
En l'edició de l'any passat s'hi van presentar un total de 120 bibliotràilers realitzats per més de 400 joves de 32 instituts i en col·laboració amb 36 biblioteques públiques d'arreu de Catalunya.
El DOGC núm. 7971 de 01/10/2019 ha publicat sengles convocatòries de subvenció en l'àmbit de les biblioteques, que s'emmarquen dins dels objectius del Pla de Lectura 2020 per tal de millorar les biblioteques públiques municipals.
Aquestes subvencions són promogudes per la Direcció General de Creació, Acció Territorial i Biblioteques del Departament de Cultura en règim de concurrència no competitiva, per:
Ambdues convocatòries es regeixen per les bases d'execució segons, RESOLUCIÓ CLT/2379/2019, de 13 de setembre, per la qual es dona publicitat a l'Acord del Consell d'Administració de l'Oficina de Suport a la Iniciativa Cultural pel qual s'aprova la segona modificació de les bases específiques que han de regir la concessió de subvencions en l'àmbit de les biblioteques, publicades al DOGC núm. 7963 de 19.9.2019.
El termini per presentar les sol·licituds és del 2 al 17 d'octubre de 2019 (ambdós dies inclosos).
Les sol·licituds de subvenció i els altres tràmits associats al procediment de concessió dels ajuts i la seva justificació s'han de fer només per mitjans telemàtics, a través de l' extranet de les administracions catalanes, o bé a través del portal de tràmits del Departament de Cultura es pot accedir a la plataforma esmentada, com també al formulari normalitzat de sol·licitud.
Les propostes provisionals de concessió, les resolucions i els acords resolutoris de subvencions es publiquen al tauler electrònic de l'Administració de la Generalitat de Catalunya.
Aquestes dues línies són compatibles amb els ajuts que es demanin a través dels ajuts del Pla únic d'obres i serveis de Catalunya (PUOSC) 2020-2024 destinada a serveis municipals entre ells, les biblioteques públiques.
La Direcció General de Creació, Acció Territorial i Biblioteques del Departament de Cultura promourà també enguany una línia plurianual d'ajuts per a la construcció de noves biblioteques per tal de donar suport als projectes que els ajuntaments tenen en curs.
Aquestes accions s'emmarquen dins dels objectius del Departament de Cultura de millorar i reforçar el Sistema de Lectura Pública de Catalunya tant en allò que fa referència als edificis com a les col·leccions, en aquest darrer aspecte durant el 2019, el Departament de Cultura ha augmentat en un 8 % el pressupost destinat a col·leccions bibliogràfiques, amb un total de 5.224.000 €.
En cas de dubtes sobre la tramitació de les sol·licituds, podeu enviar un correu electrònic a [EMAIL], o bé [EMAIL].
La Direcció General de Creació, Acció Territorial i Biblioteques del Departament de Cultura a través del Servei de Biblioteques se suma un any més a les activitats de sensibilització prèvia de La Marató de TV3.
En aquesta línia, s'iniciarà un cicle de conferències per 80 biblioteques de tot Catalunya entre els mesos d'octubre i desembre.
L'objectiu d'aquesta acció és donar a conèixer el tema que es tractarà a La Marató i despertar l'esperit solidari envers les persones afectades i les seves famílies.
Les conferències són gratuïtes i estan adreçades al públic en general.
Durant les sessions es projectarà un vídeo divulgatiu que combina el testimoni de persones que tenen malalties minoritàries amb l'explicació de professionals de la salut per acostar als usuaris de les biblioteques a la realitat mèdica i humana d'aquestes malalties.
Les conferències estan coordinades per la Fundació La Marató de TV3 i compten amb el suport dels equipaments del Departament de Treball, Afers Socials i Famílies.
Les sessions informatives les impartiran entre altres divulgadors i professionals de la medicina, la infermeria, la biologia i la psicologia.
La 28a edició de La Marató de TV3 es farà el 15 de desembre i es dedicarà a les malalties minoritàries.
Aquest conjunt de patologies es caracteritzen per ser molt poc freqüents i afecten un màxim de 5 persones per cada 10.000.
Actualment, n'hi ha descrites unes 7.000 i al voltant del 80% són d'origen genètic.
Inclouen un conjunt de malalties molt diferents entre si, però tenen en comú que acostumen a ser greus, cròniques, progressives i discapacitats.
Els experts estimen que el conjunt de malalties minoritàries poden afectar fins al 7% de la població general.
Actualment, es calcula que hi ha 400.000 persones amb una malaltia rara a Catalunya, 3 milions a Espanya i més de 30 milions a tot Europa.
Com que són tan desconegudes, poc freqüents i nombroses, sovint el diagnòstic correcte triga anys a arribar.
A més, un cop diagnosticats, el 40% dels pacients no tenen tractament.
Segons els experts, dos dels objectius més urgents de la recerca en malalties minoritàries són les proves per detectar-les en el moment de néixer i els tractaments eficients i segurs, com la teràpia gènica, que s'ha desenvolupat molt en els darrers anys.
Els recursos recaptats per La Marató 2019 contribuiran a impulsar aquests i altres objectius de la recerca.
80 biblioteques oferiran als seus usuaris una xerrada divulgativa sobre les malalties minoritàries
Tot és a punt per a la VI Revetlla de Sant Jordi, la festa dels llibres, la lectura i les biblioteques que enguany tindrà lloc excepcionalment el vespre del divendres 20 i, en aquelles biblioteques que obren el cap de setmana, els vespres del 21 o del 22 d'abril.
El Servei de Biblioteques organitza dues visites a l'exposició "Biblioteques insòlites"
Més de 150 biblioteques compraran títols a 15 de les fires que se celebren a Catalunya enguany
Internet ha suposat una veritable revolució que està afectant la nostra forma de veure el món i de relacionar-nos.
Aquests canvis afecten directament i inevitablement als professionals que treballen a les biblioteques: reflexionarem sobre quina formació, competències, habilitats requereixen els professionals, per ser més útils a una ciutadania que posseeix autonomia informacional i unes altes expectatives tecnològiques.
D'altra banda, estan sorgint noves tendències en la gestió de les institucions que s'allunyen del model jeràrquic per centrar-se en processos oberts, inclusius i transparents.
Finalment, també ocuparan un lloc destacat els serveis de les biblioteques públiques orientats a minories i sectors desfavorits.
El Departament de Cultura de la Generalitat de Catalunya hi participa en el debat:
Nous models de gestió en biblioteques
Demà, divendres 11 de gener, a les 17 hores, a la Biblioteca Jaume Fuster, a la Plaça de Lesseps, 20-22 de Barcelona, tindrà lloc el lliurament dels premis als guanyadors de la cinquena edició del concurs de booktrailers.
Aquest concurs, adreçat a joves entre 14 i 18 anys, té per objectiu promoure la lectura entre els joves i adolescents per tal que prescriguin els seus llibres preferits a través de vídeos curts realitzats per equips d'entre dues i quatre persones mitjançant qualsevol tècnica audiovisual.
En aquesta nova edició del concurs, impulsat pel Servei de Biblioteques del Departament de Cultura i la Universitat Oberta de Catalunya, s'hi han presentat un total de 120 booktrailers realitzats per més de 400 joves i 32 instituts en col·laboració amb 36 biblioteques públiques d'arreu de Catalunya.
Aquesta edició introdueix la col·laboració per primer cop del Festival Internacional de Cinema Fantàstic de Sitges.
El jurat del concurs l'han format una desena de professionals especialitzats en llengua i literatura, lectura i biblioteques, arts escèniques, cinema i vídeo.
D'entre tots els projectes presentats es premien els 3 finalistes de cadascuna de les 6 categories existents: el millor vídeo; el més creatiu; el millor guió; el més votat pel públic; i aquest any s'hi han afegit dues categories noves: el premi del projecte Viquilletra i el millor booktrailer de temàtica fantàstica gràcies a la col·laboració amb el Festival Internacional de Cinema Fantàstic de Sitges.
Els membres dels equips guanyadors de cada una de les categories s'enduran una subscripció per a 6 mesos a la plataforma digital de cinema i series en català FilminCat, un lot de llibres per gentilesa d'Editorial Casals, la Galera, Maeva i Bromera a més a més d'un diploma acreditatiu.
Els finalistes rebran també com a premi l'experiència de poder realitzar un taller de guió audiovisual a càrrec del fotògraf, guionista i realitzador Francesc Meseguer.
L'acte comptarà amb la presència de la Directora General de Cooperació Cultural del Departament de Cultura, Àngels Ponsa i la responsable de Nous Projectes de la UOC, Teresa Fèrriz.
Per presentar-se al concurs, els participants han hagut de crear grups de treball de dos a quatre participants, triar un llibre de qualsevol gènere que els agradi o emocioni, perfilar un guió i fer-ne la producció.
El vídeo sobre la lectura es grava amb mòbil o càmera, i s'edita.
En els darrers anys els booktrailers han esdevingut un recurs i una metodologia de treball molt utilitzada entre el professorat a molts centres educatius, però també una afició que va en augment entre joves que volen unir les seves dues passions: la literatura i l'audiovisual.
També és una eina per incidir en el paper de les biblioteques com a centres culturals per a la creació i l'experimentació amb la tecnologia.
Les Biblioteques Especialitzades de la Generalitat (BEG) han presentat avui al Palau Marc els resultats del procés de reflexió interna iniciat el passat mes de novembre.
L'estudi ha presentat les reflexions al voltant de tres eixos: governança i participació, model de serveis i competències i perfils professionals.
L'acte ha estat presidit pel secretari general del Departament de Cultura, Francesc Vilaró, i la directora general de Cooperació Cultura, Àngels Ponsa, qui s'ha compromès a iniciar un pla per implementar a curt i mitjà termini les accions definides.
Les biblioteques especialitzades de la Generalitat (BEG) són una xarxa de centres d'informació i documentació altament especialitzats al servei de les institucions d'autogovern de Catalunya.
Aquestes biblioteques tenen com a objectiu principal posar a disposició de les seves institucions coneixement especialitzat imprescindible per a la presa de decisions.
També faciliten informació tècnica, sovint única, a la ciutadania en general.
Actualment hi ha més de 140 biblioteques especialitzades amb un catàleg col·lectiu de més de 850.000 ítems i més de 50.000 usuaris inscrits.
Aquest procés de reflexió estratègica, impulsat pel Servei de Biblioteques, es va plantejar per definir un pla d'acció a partir d'una visió consensuada tot respectant la necessària adequació de cada biblioteca al seu entorn immediat.
El procés participatiu s'ha realitzat amb la metodologia de la intel·ligència col·lectiva i amb la col·laboració de més de 50 professionals de les biblioteques especialitzades de la Generalitat amb els següents objectius:
Algunes de les propostes consensuades pels diferents equips de treball són les següents:
El Departament de Cultura, a través del Servei de Biblioteques de la Direcció General de Cooperació Cultural en col·laboració amb la Institució de les Lletres Catalanes se suma a la segona edició de la iniciativa " Lectures en Ruta ", un projecte de Tramoia Produccions Culturals.
"Lectures en Ruta" és un projecte d'immersió literària adreçat a joves de 18 a 25 anys que convida a descobrir i compartir inquietuds lectores a través d'un recorregut per tot Catalunya tot descobrint alguns dels seus paratges més literaris, amb tallers i activitats a càrrec d'escriptors, editors, i d'altres protagonistes del món de la literatura més actual.
"Lectures en ruta" ofereix un espai d'intercanvi entre joves que comparteixen el gust per la lectura.
La proposta pretén ser un punt de trobada i intercanvi que permeti compartir amb un grup d'iguals tot allò que el fet literari provoca de forma individual.
En aquesta segona edició, s'ofereix un programa de 5 caps de setmana arreu del territori català en què els joves, acompanyats per professionals del sector literari, descobriran espais, projectes, oficis i autors i autores de referència de la literatura catalana contemporània.
Per poder inscriure's en aquest projecte cal tenir entre 18 i 25 anys, ser resident al territori català, omplir el formulari d'inscripció, amb el currículum lector i la carta de motivació i demostrar interès pels llibres i la lectura.
El preu de la inscripció a aquesta iniciativa és de 125 €.
El preu inclou totes les sessions de treball i formació, les dietes incloses durant els dies d'activitats i els desplaçaments principals a Farrera, el Priorat i Girona.
Els joves que siguin titulars del Carnet Jove podran gaudir d'un 10% de descompte.
Des del Servei de Biblioteques s'ofereixen 5 beques que cobreixen el 100 % del cost de la participació en la iniciativa.
Per accedir a aquestes beques cal presentar una carta de motivació (interessos, expectatives, relació amb la lectura, etc.) i indicar quina és la biblioteca pública de referència de la persona sol·licitant.
Les sol·licituds es poden enviar al correu: [EMAIL]
El termini per inscriure's a la segona convocatòria de "Lectures en ruta" finalitza el 27 de juliol de 2019.
Els joves inscrits rebran confirmació de l'acceptació el 31 de juliol de 2019.
L'inici de les activitats serà el dia 6 de setembre de 2019.
El Servei de Biblioteques vol continuar oferint una selecció de les novetats editorials més interessants dels diversos camps del saber amb un format diferent.
El Servei de Biblioteques vol continuar oferint una selecció de les novetats editorials més interessants dels diversos camps del saber, per orientar en el desenvolupament de les col·leccions de les biblioteques públiques.
Aquesta bibliografia la volem dedicar a les vacances i, per aquest motiu, hem destacat algunes novetats adients o relacionades amb aquest període.
Com sempre, a la nostra pàgina web podreu trobar l'Excel amb el llistat de documents recomanats.
I recordeu que trobareu alguns d'aquests llibres i moltes més lectures a ebiblio.cat
El proper dilluns 9 de setembre un total de 102 biblioteques del Sistema de Lectura Pública de Catalunya assistiran a la Setmana del Llibre en Català i gaudiran d'un pressupost específic de 500 € cadascuna per tal d'adquirir-hi llibres.
En relació a l'any 2018 augmenta un 17 % el nombre de biblioteques convidades a participar i adquirir monografies.
La presència de les biblioteques públiques a la Setmana és possible gràcies a la col·laboració entre el Departament de Cultura de la Generalitat de Catalunya, que finança 80 biblioteques en el marc del programa de suport a les fires del llibre de Catalunya.
Aquest programa està impulsat pel Servei de Biblioteques, la Diputació de Barcelona a partir de l'aportació de la Gerència del Serveis de Biblioteques a 12 biblioteques i un seguit de patrocinis privats gràcies a la col·laboració de Banc de Sabadell, CaixaBank, FACC BBVA i Transloan a 10 biblioteques públiques més.
La capacitat total de compra de les biblioteques públiques en aquesta nova edició de la Setmana serà de 51.000 €.
Aquest pressupost permetrà adquirir les darreres novetats que s'exposaran aquests dies.
Els professionals de les biblioteques públiques són convidats també a assistir al taller i presentació de Poetry Slam, una iniciativa de la Xarxa de Biblioteques Municipals de la Diputació de Barcelona que té l'objectiu de dinamitzar la lectura dins de la comunitat.
En paral·lel, la Xarxa de Biblioteques Municipals de la Diputació de Barcelona i Biblioteques de Barcelona organitzaran durant tota la Setmana un seguit d'activitats de foment la lectura per al públic familiar i adult.
Llistat de biblioteques participants
S'hi donaran eines específiques, consells i propostes didàctiques per dur a terme sessions a les biblioteques per difondre l'òpera entre els infants.
S'hi presentaran els espectacles de la programació familiar del Gran Teatre del Liceu de Barcelona Mans a l'òpera, Allegro Vivace i El jove barber de Sevilla.
Coneixerem com estan dissenyats, quins són els objectius i les finalitats educatives de cada espectacle.
Aquesta activitat forma part del projecte Petit LiceuBIB per acostar l'òpera als infants de les biblioteques, per fer-los viure l'emoció d'aquesta expressió artística i despertar-los el gust i l'interès cap aquest gènere.
Sessió a càrrec de Maria José Anglès, divulgadora musical i membre de Musicològics.
El 3 de setembre es va fer pública la convocatòria del Pla únic d'obres i serveis de Catalunya.
Aquest pla d'ajudes al municipis contempla una inversió de 250 milions d'euros per al període 2020-2024.
La presentació de sol·licituds finalitzar el 15 de novembre.
L'objectiu del Pla és impulsar accions per tal de fer possible implementar certes estratègies territorials.
Aquestes han de permetre als ens locals consolidar els criteris de desenvolupament que afavoreixin la generació d'oportunitats i la creació de sinergies amb els valors i els agents de cada indret.
La convocatòria contempla dues línies de subvencions.
La primera, destinada a les inversions i dotada amb 160 milions, té per objectiu cooperar en el finançament de les obres i serveis de competència municipal sigui quin sigui el nombre de població i la dotació màxima per municipi és de 250.000€.
La segona és la línia de subvencions per acció territorial a municipis petits, està dotada amb 90 milions i la dotació màxima per municipi és de 120.000€.
La concessió d'aquests ajuts és totalment compatible amb les altres línies d'ajuts que anunciï el Departament de Cultura per a projectes, construcció i reforma de biblioteques.
La mostra, impulsada pel Departament de Cultura, recordarà la vida i trajectòria d'aquesta gran figura del teatre i girarà per diferents espais de la xarxa de biblioteques i teatres municipals del territori
A partir de dimecres 25 de setembre, la sala d'actes de la Biblioteca el Molí de Molins de Rei acollirà l'exposició itinerant "Margarida Xirgu: l'actriu i la dona".
La mostra vol retre homenatge a la trajectòria brillant de l'actriu i redescobrir altres vessants de la seva biografia.
A través d'objectes personals, cartes, documents oficials, fotografies i audiovisuals, l'exposició explorarà els seus inicis a la professió en l'adolescència, l'exili al Con Sud americà i el seu reconeixement internacional.
La mostra també s'aturarà en la dona i no només en l'actriu, descobrint la seva faceta política i com a pedagoga, així com els seus darrers anys de vida.
Assistiran a la inauguració de l'exposició, que tindrà lloc a les 18.30 hores de dimecres 25, el sub-director general de Promoció Cultural del Departament de Cultura, Toni Cabré; la regidora de Cultura de l'Ajuntament de Molins de Rei, Ainoa García; la comissària de l'Any Xirgu, Esther Bartomeu, i la directora de la Biblioteca el Molí, Montserrat Vega.
Finalment, a la cloenda hi participarà l'alcalde de Molins de Rei, Xavi Paz.
En el marc de l'exposició estan previstes activitats paral·leles com lectures dramatitzades de la seva correspondència, que pels seus viatges i anys a l'exili és molt extensa.
La lectura serà a càrrec de l'actriu Àngels Bassas i l'acompanyarà al violoncel Esther Vila.
També hi haurà una conferència dramatitzada a càrrec d'Araceli Bruch que pretén retratar la manera de fer i de viure de l'actriu.
A les inauguracions que sigui possible es projectarà de la pel·lícula "La Xirgu", de la directora Sílvia Quer i la productora Míriam Porté, protagonitzada per l'actriu Laia Marull.
Itinerància de l'exposició "Margarida Xirgu: l'actriu i la dona" (2019)
Per a més informació, visiteu el web de l'exposició "Margarida Xirgu: l'actriu i la dona"
El passat 14 de febrer de 2019 va tenir lloc al Palau Marc l'acte de donació de 5 exemplars del llibre Plensa/Estellés: L'Hotel París, llibre-objecte creat per Jaume Plensa a partir de l'obra de Vicent Andrés Estellés.
L'acte va estar presidit per l'Hble.
Laura Borràs i el president de Grup Editorial Enciclopèdia, Sr.Xavier Cambra, i va comptar amb l'assistència de la directora general de Cooperació Cultural, Sra.
Àngels Ponsa, i el cap del Servei de Biblioteques de Catalunya, Sr.
Josep Vives, i directores de les biblioteques dipositàries.
A Plensa / Estellés · L'hotel París, Jaume Plensa homenatja el poeta Vicent Andrés Estellés i rellegeix artísticament el poemari L'Hotel París, una obra que el va influir profundament.
Quan Plensa vivia a Berlin als anys 80, va quedar captivat per aquell poemari i el va regalar a la seva companya Laura amb una dedicatòria i alguns dibuixos.
Més de 30 anys després, l'escultor recupera l'obra amb el seu llenguatge artístic actual.
El Servei de Biblioteques conjuntament amb les biblioteques receptores, per tal d'agrair i, al mateix temps, donar a conèixer aquesta joia bibliogràfica, han organitzat un acte.
Consistirà en el visionat d'un breu vídeo on Jaume Plensa explica la seva obra i una conversa entre el crític literari Àlex Broch i la professora d'Estètica i Teoria de les Arts Jèssica Jaques, oberta al públic assistent.
Es clourà amb la recitació d'alguns poemes de L'Hotel París de Vicent Andrés Estellés.
El llibre d'artista estarà exposat.
Biblioteca Pública de Tarragona: dilluns, 20 de maig
Biblioteca Marcel·lí Domingo, de Tortosa: divendres, 24 de maig
Biblioteca Guinardó- Mercè Rodoreda, de Barcelona: dimecres, 29 de maig
Biblioteca Pública de Lleida: dimarts, 4 de juny